text: "Dont me dites, biaus amis dous,
   Par fine amour, qui estes vous?
   Je vous pri que nel me celés."
   PageV01P146
   "Cléomadès sui apelez,
   Damoisele, n'en doutés pas.
   Fiex le roi sui Marcadigas
   Qui moult est rois de grant valour.
   D'Espaigne tient toute l'onnour
   Et la terre et la seignorie."
   Lors fu Clarmondine si lie
   Quant Cléomadès ot nommer,
   K'à paine pot ele parler ;
   Car par oïr dire l'amoit,
   Pour ce que chascun dire ooit
   Que de bonté et de valour,
   De sens, de largece et d'onnour,
   Et de prouece et de biauté
   Avoit tout le monde passé.
  